Man lewend aan die brand gesteekArgieffoto (Foto: Alexas_Fotos, Pixabay) ŉ Groep ontstoke inwoners van Limpopo het Sondag glo ŉ jong man wat verdink is van moord en verkragting, lewend aan die brand gesteek. Volgens kol. Ronel Otto, provinsiale polisiewoordvoerder, volg die man se moord nadat die liggaam van Karabo Kgomo (24) omstreeks 07:15 halfnaak langs ŉ pad in Tibanefotnein, in die Matlala-omgewing gevind is. “Dit wil voorkom of sy met ŉ baksteen op haar kop geslaan is. Daar word ook vermoed dat sy moontlik verkrag is,” het Otto gesê. Otto het gesê die gemeenskap het opgeruk en Jeffrey Tumelo (23) van die vrou se moord beskuldig. “Hy het probeer om van die groep te vlug, maar is oorweldig en aan die brand gesteek. Hy is op die toneel dood.” Die polisie ondersoek twee sake van moord. Niemand is nog in verband met enige van die voorvalle in hegtenis geneem nie.